

**מילים  לשבת**

**שער הנגב - ערב שבת, י"א בניסן תשע"א, 15 באפריל 2011**

**שלום לחברות ולחברים,**

**נחל עוז**

עם שוך האש, אל מול הסיוטים, אנחנו מטילים למערכה את הנשק הסודי שלנו – היחד, החברות, הידיעה שבשום מצב, אף אדם, לא יישאר לבד.

במקביל, מתבוננים ביושר אל המציאות המשתנה ומקבלים החלטות מהירות ושקולות: הנחיות הצבא וההיגיון הבריא הובילו אותנו בתוך כמה עשרות שעות לאיגום משאבים משמעותי ולקידום מהלכים יוצאי דופן בתחומי תנועה, תחבורה ומיגון מוסדות חינוך בנחל עוז.

בין המתגייסים – משרד הביטחון, פיקוד דרום, קק"ל, משרד התחבורה ו"אגד תעבורה".

שעה וחצי לפני מועד הביקור, הודיעו לי אנשי הנשיא שמפקד הפיקוד אסר על הגעתו לנחל עוז. לא עזרו ניסיונות השכנוע, טל רוסו בחור עקשן...

"נפלתי" על קבוץ ארז, ובו בחורים ובחורות כארז. יחד עם נשות ואנשי הנשיא הורמה ההפקה המתוקשרת, שכללה עדכון בטחוני, שיחה עם חברים ומתיישבים חדשים מגרעין "יעל" וביקור מחמם לב בגן "שקד".

בתשובה לענת מעוז, חברת נחל עוז שבאה במיוחד לארז, הבטיח הנשיא:"אגיע לנחל עוז לפני שהפרחים שהכנתם ייבלו".

ואכן, למחרת (!) הגיע שמעון פרס להיאחזות נחלאים א', היא נחל עוז. הנשיא התקבל גם כאן בהתרגשות, באהבה ובכבוד ששמור לבני מלכות.

מעט מאוירת המפגש המיוחד תוכלו לראות בשני הקליפים (הקבצים נקראים: peres nahaloz ):

<http://sendbigfile.net/download.php?sid=Lc3LQQ9N>

<http://sendbigfile.net/download.php?sid=GSKzPEUq>

בסיום הביקור, נטע הנשיא עץ יחד עם ילדי הקבוץ, בגומה שיצרה הפצצה שהחרידה את שלוות נחל עוז בערב  שבת הקודם.

אופיר פרייבך הוא אחד הילדים שסיפר לנשיא על חוויותיו מהתקופה האחרונה; אופיר הוא שחיין מצטיין, שזכה בתחרות גדולה בגרמניה במדליית זהב (ועוד שלוש כסף).

לא הרחק ממנו, מתגורר בכפר עזה לי שפק (9), שזכה השבוע, אף הוא, במקום הראשון לגילו באליפות ישראל בג'ודו.

**נותנים יד**

האירועים הדרמטיים פתחו את קווי הלבבות החמים לטובת פעולות כיף ורוגע לילדים שלנו ולחבר'ה מנחל עוז. על הקמב"צות ניצח כרגיל המתנ"ס. בין המתייצבים לצידנו: קבוץ צובה, קבוצת שילר; המועצות האזוריות גליל עליון, יזרעאל, גלבוע, גזר, רמת הנגב, מטה אשר; עיריות רמת גן, תל אביב, ירושלים, רמלה; סינמטק דימונה; הנוער העובד והלומד, הצופים; "תרבות לישראל" -  הצגות, מופעי בידור ותיאטרון וערבי שירה בציבור; חברת המתנ"סים, משרדי החינוך והביטחון.

את מי לא הזכרתי?

ה"גרנד קניון" בחיפה ישמח לארח אתכם בחג. ביום ד' הקרוב, 20.4, בין השעות 16 – 18 תתקיים במשחקייה הממוגנת בשדרות סדנת "זומבה" לכל המשפחה.

**עשור כפול**

מתוך מייל שקבלתי מג'ימי קרת (אור הנר):

"עוד אנו מתבשמים מפארק חירייה, טיול ש"יחדיו" ארגן ביום ה' האחרון, ובצהרים נודע לנו על הפיצוץ באוטובוס הילדים, סגירת הכבישים ועוד. כחבר אור הנר, התקשרתי הביתה כדי לשמוע מה בפי אנשי צח"י המקומי. מתשובתם הבנתי שאנו, אנשי אור הנר, לא בחזית כלל. אמונתי התחזקה עד מאוד כאשר התבוננתי באנשי נחל עוז למודי הניסיון שהיו איתנו, אשר קבלו את ההודעה בשקט מופתי. עם ישראל חי.

בשולי הדברים: ברצוני לבקשך לזכור ולהזכיר שבחודש אפריל 2001 הקמנו פורמאלית את "העמותה למען הקשיש בשער הנגב",ואנו חוגגים בשבוע זה עשור לקיומו."

**לא נורמאלים!**

עוד השכנים מתעמרים בנו והנה החקלאים שלנו נאבקים כנגד רשות המים על מחירי המים האבסורדיים שהשיתו עליהם. בסוף השנה שעברה, עקב עצירת הגשמים הנדירה, נאלצו הקבוצים והמושבים לחתום על הסכם מחירי מים דרקוני, וזאת עקב ההשקעות שכבר נעשו (כ  600 מיליוני ₪) והחשש לאובדן הכנסות בסך למעלה ממיליארד ₪. למרות שהמים שנצרכו הינם, בעיקרם, מי שפד"ן, הקנס שהושת מתאים לחריגה במים שפירים.

רק בנגב הצפוני יורים על ישראלים באופן סדיר. רק בנגב הצפוני הייתה בצורת חריפה כל כך. רק כאן, בלב אסם הירקות של ישראל מתחולל המחזה המגוחך של החלשת תושבי קו העימות.

"ועדת הנגב" ההיסטורית שבה ומתכנסת ביום ראשון בבוקר לגיבוש דרכי המאבק. נפגשים ...בנחל עוז, איך לא?!

**אביב שמח**

בקבוץ דורות התקבלו לחברות 37 חברים חדשים ובכך מגיע ל 70 מספר הצעירים שהצטרפו לקבוץ בשנה האחרונה.

במהלך הפסח יתקיימו אירועי "פסחקלאי" בארץ "שקמה – בשור", שיכללו סיורים חקלאיים, שוק איכרים בקיבוץ דורות ביום שישי הבא, וכמובן פסטיבל תפוחי האדמה במצפה גבולות ב 21/4. פרטים נוספים באתר [www.habsor.co.il](http://www.habsor.co.il) ובפייסבוק של עמותת התיירות [www.facebook.com/daromadom](http://www.facebook.com/daromadom)

**כל עוד**

צביקה קדמן, יו"ר הועדה המקומית לתכנון ובנייה, הביא לידי הגדה כתובה בסטנסיל של פלוגה א' מהגדוד השלישי של חי"ל בנכר, עבור חג החירות תש"ו (1946).

בסיום ההגדה המקוצרת, אחרי שירת המקהלה ובטרם סעודה, שירה, ריקודים ושירת התקווה, הקריאו הלוחמים בנאצים על אדמת אירופה:

"כל עוד שטות תיבות גומא על פני ים סוער ומולדת עברית אל ליבה תאמצן; כל עוד יכתפו בחורים, בסוד ליל את עמם מספינות עלי שכם; כל עוד יעמדו המוני עם, בלי נשק ביד מול קלגסים חמושים, להיות גופם החומה לגורל אומה ולתקוות גאולתה: נדליק משואות בראשי ההרים, נסלול דרך לרדופים על צוואר, עד נקים בית בעולם שטורף. מרגבים נצמיח חיים, ממעמקים נעלה מים, עד נקרע את מגילת הזדון...ואת המזימה אשר אמרה להחניקנו – נפר!"

**שבת שלום וחג שמח, אלון**

**נפגש שוב בעוד שבועיים, לאחר חופשת החג**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)